Alexander episcopus, servus servorum Dei, universis sanctæ matris Ecclesiæ filiis, tam præsentibus quam futuris, salutem et apostolicam benedictionem. Notum sit universitati vestræ quod, ea die qua dedicavimus ecclesiam Beatæ-Columbæ atque altare majus in ea consecravimus, coadjuvantibus duobus archiepiscopis Hugone videlicet, archiepiscopo Senonensi, et Dacorum archiepiscopo, et tribus episcopis Ostiensi, Portuensi, Sisiensi; adsistentibus in eodem loco quindecim romanæ curiæ cardinalibus, et multis aliis nobilibus personis, confidentes de beati Petri apostoli meritis et beatæ Columbæ virginis, et beati Lupi archiepiscopi et confessoris, concessimus omnibus, per sex dies annuatim ad dedicationem ecclesiæ venientibus, de injuncta pœnitentia viginti dierum relaxationem, cujuscumque professionis sint aut conditionis. Abbas vero, et religiosorum hominum ibi Deo devote servientium congregatio, authoritate nostra omnes annuatim ad dedicationem venientes, missarum, vigiliarum, orationum, omnium bonorum quæ fiunt in eadem ecclesia optant et constituunt fieri participes. Facta est autem dedicatio ista, anno ab Incarnatione Domini millesimo centesimo sexagesimo quarto, sexto calendas maii.